[pic] | KOMISIJA EVROPSKIH SKUPNOSTI |

Bruselj, 2.2.2009

COM(2009) 32 konč.

PREDHODNI PREDLOG SPREMEMBE PRORAČUNA št. 2 K SPLOŠNEMU PRORAČUNU ZA LETO 2009

IZKAZ ODHODKOV PO ODDELKIH Oddelek III – Komisija

(predložila Komisija)

PREDHODNI PREDLOG SPREMEMBE PRORAČUNA št. 2K SPLOŠNEMU PRORAČUNU ZA LETO 2009

IZKAZ ODHODKOV PO ODDELKIHOddelek III – Komisija

Ob upoštevanju:

- Pogodbe o ustanovitvi Evropske skupnosti in zlasti člena 272 Pogodbe,

- Pogodbe o ustanovitvi Evropske skupnosti za atomsko energijo in zlasti člena 177 Pogodbe,

- Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[1], kakor je bila nazadnje spremenjena z Uredbo Sveta (ES, Euratom) št. 1525/2007[2], in zlasti člena 37 Uredbe,

predloži Evropska komisija proračunskemu organu predhodni predlog spremembe proračuna št. 2 k proračunu za leto 2009.

KAZALO

1. Uvod 4

2. SESAR 4

3. Evropski center za preprečevanje in obvladovanje bolezni (ECDC) 5

4. Evropska železniška agencija (ERA) 6

5. Sprememba proračunskih opomb 6

5.1. Operativne storitve GMES 6

5.2. Instrument za hrano 7

SPREMEMBE IZKAZA ODHODKOV PO ODDELKIH

Spremembe izkaza odhodkov po oddelkih se pošljejo ločeno po sistemu SEI-BUD. Temu dokumentu je za ponazoritev priložena angleška različica sprememb izkaza odhodkov po oddelkih v proračunskem formatu.

1. Uvod

Predhodni predlog spremembe proračuna (PPSP) št. 2 za leto 2009 obsega naslednje elemente:

- vključitev kadrovskega načrta skupnega podjetja SESAR v proračun Skupnosti v skladu s spremembo Uredbe (ES) št. 219/2007[3],

- spremembe kadrovskega načrta Evropskega centra za preprečevanje in obvladovanje bolezni (ECDC) v skladu s proračunom za leto 2009,

- spremembe kadrovskega načrta Evropske železniške agencije (ERA),

- spremembe proračunskih opomb.

PPSP 2/2009 nima finančnih posledic.

2. SESAR

Skupno podjetje SESAR (SPS) za razvoj nove generacije evropskega sistema upravljanja zračnega prometa je bilo ustanovljeno 27. februarja 2007 (Uredba Sveta (ES) št. 219/2007) na podlagi člena 171 Pogodbe. Vendar pri vzpostavljanju njegove pravne in upravne strukture prihaja do številnih težav, ker pravni status skupnih podjetij ni jasno opredeljen. Pravzaprav je bilo skupno podjetje ustanovljeno z Uredbo Sveta, ki tudi ureja njegovo delovanje, vendar za SPS in njegovo osebje velja belgijsko pravo.

Z začetkom sedmega okvirnega programa za raziskave in tehnološki razvoj so institucije EU sprejele nov pristop k organizaciji skupnih podjetij. Ključni vidik tega pristopa je, da so skupna podjetja obravnavana kot „organi Skupnosti“, za katere veljajo privilegiji in imunitete Evropske skupnosti. Zato za zaposlene v teh organih veljajo kadrovski predpisi ES, za organe in njihove zaposlene pa se uporablja Protokol o privilegijih in imunitetah. Ta pristop je bil prvič uporabljen leta 2008 pri ustanovitvi petih novih skupnih podjetij (skupnih tehnoloških pobud Čisto nebo, ENIAC, IMI, ARTEMIS in GCV).

SPS je bilo ustanovljeno leto prej, pravna podlaga za njegovo ustanovitev pa je bila enaka kot za nova skupna podjetja. Za zagotovitev dosledne uporabe pristopa Skupnosti pri vzpostavljanju teh organov je bilo treba pravni status SPS spremeniti in uskladiti s statusom drugih skupnih podjetij.

Zato je Komisija predlagala spremembo Uredbe (ES) št. 219/2007. Ena od posledic te spremembe je, da bodo za zaposlene v SPS veljali kadrovski predpisi ES, in sicer bodo obravnavani kot začasno ali pogodbeno osebje. Zato bo kadrovski načrt SPS treba vključiti v proračun Skupnosti. Uredba Sveta (ES) št. 1361/2008 o spremembi Uredbe (ES) št. 219/2007 je bila sprejeta 16. decembra 2008[4] in je začela veljati 1. januarja 2009.

SPS že deluje in je že zaposlilo prve sodelavce. Za zagotovitev kontinuitete delovanja SPS je bistveno, da se v letu 2009 izpelje neoviran prehod obstoječih zaposlenih na kadrovske predpise ES in dokonča postopek njihovega zaposlovanja. Zato je treba z začetkom leta 2009 kadrovski načrt SPS vključiti v proračun Skupnosti.

Temu dokumentu je priložen kadrovski načrt v proračunskem formatu.

3. Evropski center za preprečevanje in obvladovanje bolezni (ECDC)

Evropski center za preprečevanje in obvladovanje bolezni (ECDC) je decentralizirana agencija „prvega stebra“ s sedežem v Stockholmu, katere naloga je spremljanje in ocenjevanje nevarnosti nalezljivih bolezni za zdravje ljudi ter obveščanje o njih. Ta predhodni predlog spremembe proračuna upravičuje potreba po spremembi njegovega kadrovskega načrta v skladu z odločitvami proračunskega organa, sprejetimi v proračunu za leto 2009.

Osnovna organizacijska struktura in zmogljivosti ECDC so trenutno vzpostavljeni na opredeljenih funkcionalnih področjih; vzpostavljeni so sistem epidemiološkega spremljanja, zmogljivosti za pripravljenost in odziv, zmožnost odzivanja na zahteve po znanstvenem svetovanju in ocenah tveganja, pa tudi zmogljivosti za zagotovitev epidemiološkega usposabljanja in izvajanja ustreznega obveščanja o zdravju. Kljub temu je center še vedno na začetku svojega razvoja. Glavne storitve, ki jih zagotavlja, so koristne, vendar ne zadovoljujejo vseh potreb in pričakovanj zainteresiranih strani.

Nedavno je zunanja ocena potrdila, da se je ECDC uspešno uveljavil kot center znanstvene odličnosti ter da prinaša dodano vrednost pri preprečevanju in obvladovanju nalezljivih bolezni, hkrati pa je priporočila okrepitev in poglobitev njegovih dejavnosti, povezanih z nalezljivimi boleznimi.

Komisija se strinja z ugotovitvami poročila o zunanji oceni. Če želi ECDC v celoti izpolniti svojo nalogo okrepitve obrambe Evrope proti nalezljivim boleznim, so potrebna nadaljnja vlaganja. V skladu s tem pristopom je Komisija 13. novembra 2008 sprejela sporočilo Evropskemu parlamentu in Svetu o načrtovanih dejavnostih ECDC v prihodnosti in njegovih potrebah po virih (COM/2008/741). Sporočilo je posodobilo prvotno oceno finančnih posledic, sprejeto leta 2003 (ko je bil center ustanovljen), ob upoštevanju dosežkov ECDC v prvih treh letih njegovega delovanja in rezultatov zunanje ocene. Ob tem velja omeniti, da so finančna sredstva, predvidena v večletnem finančnem okviru 2007–2013, zadostna osnova za izvajanje načrtovanih prihodnjih dejavnosti ECDC.

V zaključnih fazah proračunskega postopka za leto 2009 je Evropski parlament izglasoval spremembo, s katero je sprostil rezervo za proračun ECDC, ki jo je predlagala Komisija v predhodnem predlogu proračuna za leto 2009 do sprejetja zgoraj navedenega sporočila. Vendar izglasovana sprememba ni vključevala tudi posodobitve kadrovskega načrta ECDC, potrebne za njegovo prilagoditev novi načrtovani strukturi centra, kot je opisana v sporočilu Komisije z dne 13. novembra in vključena v odobrena sredstva proračuna za leto 2009.

Zato mora Komisija predložiti spremembo proračuna, ki bo vključevala spremembe kadrovskega načrta ECDC, potrebne za njegovo uskladitev s sporočilom Komisije Evropskemu parlamentu in Svetu z dne 13. novembra ter z odobrenimi sredstvi v proračunu za leto 2009.

Predlagani kadrovski načrt predvideva dodelitev 40 dodatnih delovnih mest za začasno osebje. Temu dokumentu je priložen celoten kadrovski načrt v proračunskem formatu. Za posamezna ciljna področja so predvidena naslednja delovna mesta:

Cilj | Naslov | Nova delovna mesta v letu 2009 | Delovna mesta začasnega osebja do konca leta 2009, skupaj |

1 | Programi za posamezne bolezni | 9 | 27 |

2 | Spremljanje | 6 | 28 |

3 | Znanstveno svetovanje | 6 | 23 |

4 | Pripravljenost in odziv | 5 | 19 |

5 | Usposabljanje | 1 | 7 |

6 | Obveščanje o zdravju | 6 | 21 |

7 | Partnerstva | 1 | 5 |

Interno | Upravljanje, gospodarjenje | 1 | 9 |

Interno | Upravne storitve | 5 | 31 |

Skupaj | 40 | 170 |

4. EVROPSKA žELEZNIšKA AGENCIJA (ERA)

Kadrovski načrt za leto 2009, odobren v proračunu Skupnosti, ne odraža v celoti potreb Agencije glede njenih razširjenih pristojnosti na podlagi Uredbe (ES) št. 1335/2008 z dne 16. decembra 2008[5] ter njene kadrovske politike, vključno s poklicnim razvojem (kot je določena v večletnem načrtu kadrovske politike Agencije za obdobje 2009–2011). Zato je treba kadrovski načrt spremeniti:

- prejšnji kadrovski načrti so predvidevali mesto AD 15 za izvršnega direktorja. To mesto je bilo v proračunu za leto 2009 po pomoti izbrisano iz kadrovskega načrta in ga je treba ponovno vključiti vanj,

- za zagotavljanje ustrezne ravni administrativne podpore pri operativnih dejavnostih Agencije se število mest AST poveča za tri, število mest AD pa se ustrezno zmanjša za tri.

Temu dokumentu je priložen celoten kadrovski načrt v proračunskem formatu, ki prikazuje vse tehnične prilagoditve. V skupnem številu mest, odobrenih za Agencijo, ni nobenih sprememb, prav tako zaradi prilagoditev niso potrebni dodatni zahtevki za proračunska sredstva.

5. Sprememba proračunskih opomb

5.1. Operativne storitve GMES

V letu 2008 je bilo izvajanje Pripravljalnega ukrepa – Operativne storitve GMES (Globalno nadzorovanje okolja in varnosti, proračunski člen 02 02 11) uspešno zaključeno z dokončanjem razpisa na področju storitev nujnega odziva in ustreznimi proračunskimi odobritvami za prevzem obveznosti. Naslednji korak v okviru tega ukrepa v letu 2009 bo vzpostavitev službe za referenčne podatke v sodelovanju z obstoječimi institucijami, ki zagotavljajo podatke, kot so nacionalne geodetske agencije. Vendar je treba ustrezno spremeniti proračunsko opombo (glej revidirano opombo, priloženo v proračunskem formatu).

5.2. Instrument za hrano

Po dogovoru med Evropsko komisijo, Evropskim svetom in Evropskim parlamentom o instrumentu za hitro odzivanje na hitro naraščajoče cene v deželah v razvoju bi bilo treba upravičenost do sredstev razširiti na subjekte, kot so nevladne organizacije in nedržavni udeleženci. Zato bo treba načine izvajanja, ki so sprva temeljili le na partnerstvih z mednarodnimi in regionalnimi organizacijami, ustrezno prilagoditi. Razširitev na nevladne organizacije in nedržavne udeležence bo zahtevala zlasti tesnejše in bolj delovno intenzivno spremljanje Komisije na terenu. Da se omogoči zaposlitev zunanjih sodelavcev v delegacijah, ki se financirajo s proračunske vrstice 21 01 04 05 Instrument za hitro odzivanje na hitro naraščajoče cene hrane v državah v razvoju – Odhodki za upravno poslovodenje, Komisija predlaga, da se ustrezno spremeni proračunska opomba, zneski, ki jih je proračunski organ že odobril za upravno poslovodenje, pa ostanejo nespremenjeni.

[1] UL L 248, 16.9.2002, str. 1.

[2] UL L 343, 27.12.2007, str. 9.

[3] UL L 64, 2.3.2007, str. 1.

[4] UL L 352, 31.12.2008, str. 12.

[5] UL L 354, 31.12.2008, str. 51.